Drapssiktet politimann identifiserte avdøde
Det bekrefter politiadvokat Lise Dalhaug overfor VG. Allerede tirsdag innrømmet politimester Rita Kilvær i Telemark at politiets rutiner hadde sviktet, ved at politimannen - som var venn av avdøde - deltok i oppfølgingen av dødsfallet. Hun ville imidlertid ikke gå inn på hva denne oppfølgingen dreide seg om. - Han har hatt en så nær tilknytning til familien at deler av den rollen han har hatt har vært uheldig sammenblandet, sa Kilvær til VG.Ifølge forsvarer Arne Lie har politimannen forklart at han ble vitne til at Bråthen tok sitt eget liv - og at dette gjorde at han havnet i en sjokktilstand. Han meldte ikke fra om hendelsen, og politiet fester ikke lit til forklaringen hans. - Hva mener politiet om at han på den ene siden hevder han å ha vært i sjokk, mens han timer senere ville være med på identifiseringen av liket? - Det har jeg ingen tanker om, sier politiadvokat Dalhaug. - Jeg kjenner ikke tidspunktet for identifiseringen og meg bekjent skal han selv ikke ha ytret noe ønske om å delta, sier politimannens forsvarer Arne Lie til VG. Politimannen ble tirsdag siktet for falsk forklaring, men siktelsen ble torsdag utvidet til forsettlig drap. Politiet mener de har grunn til å tro at han dyttet eller kastet avdøde utenfor broen, opplyste politiadvokat Lise Dalhaug på en pressekonferanse i Tønsberg torsdag. Politimannen nekter straffskyld.Politiet ønsker fortsatt kontakt med vitner som kan ha sett noe på eller ved Breviksbrua mellom klokken 03.40 og 03.50 natt til lørdag 3. august. Linn Madelen Bråthen ble funnet død ved Sandøya utenfor Stathelle klokken 10.30 lørdag 3. august. Politiadvokat Dalhaug opplyser at dødsårsaken er brukket nakkevirvel, som er forenlig med fall fra stor høyde. Hun sier også at det er altfor tidlig i etterforskningen til at de kan uttale seg om noe motiv i saken. - Kan du si noe om kommunikasjonen og relasjonen mellom offeret og siktede i tiden før? - Det er en del av etterforskningen. Hun vil ikke kommentere de enkelte beslagene som er gjort.Bakgrunnen for den første siktelsen var informasjon politiet i Telemark mottok i løpet av forrige uke. Siktede er ansatt i Telemark politidistrikt, og saken er derfor overført til Vestfold-politiet. Politimannen hadde tidligere forklart seg om sin rolle i forbindelse med dødsfallet, men informasjonen politiet mottok stemte ikke overens med det han forklarte. Blant annet ble politimannen og avdøde fanget opp av et overvåkningskamera ved Brotorvet senter på Stathelle - mange hundre meter fra stedet hvor politimannen først forklarte at han forlot kvinnen. Politimesteren i Telemark innrømmer at den siktede politimannen hadde en uheldig rolle i oppfølgingen av saken. - Han har hatt en så nær tilknytning til familien at deler av den rollen han har hatt har vært en uheldig sammenblanding, sa politimester Rita Kilvær til VG. Hun ville ikke kommentere hvilken rolle han hadde. Familien til den døde kvinnen er kritisk til Telemark-politiets arbeid i saken. Moren hennes sa onsdag til VG at det var venner og familie som bidra til at bevis i saken ikke forsvant. Politiet i Telemark har ikke ønsket å kommentere kritikken fra familien, av hensyn til etterforskningen.
Liket av Linn Madelen Bråthen (33) ble identifisert av blant andre politimannen som nå er siktet for å ha drept henne.